CELEX: C2005/006/90
Language: el
Date: 2005-01-08 00:00:00
Title: Υπόθεση T-463/04: Προσφυγή της Danish Management A/S κατά της Επιτροπής των Ευρωπαϊκών Κοινοτήτων που ασκήθηκε στις 2 Δεκεμβρίου 2004

8.1.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 6/46
            
         Προσφυγή της Danish Management A/S κατά της Επιτροπής των Ευρωπαϊκών Κοινοτήτων που ασκήθηκε στις 2 Δεκεμβρίου 2004
   (Υπόθεση T-463/04)
   (2005/C 6/90)
   Γλώσσα διαδικασίας: η αγγλική
   Η Danish Management A/S, Viby J, Δανία, εκπροσωπούμενη από τους C. Kennedy-Loest και C. Thomas, Solicitors, άσκησε ενώπιον του Πρωτοδικείου των Ευρωπαϊκών Κοινοτήτων, στις 2 Δεκεμβρίου 2004, προσφυγή κατά της Επιτροπής των Ευρωπαϊκών Κοινοτήτων.
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει τις αποφάσεις της Επιτροπής της 18ης Νοεμβρίου 2004 και της 30ής Νοεμβρίου 2004 με τις οποίες απορρίφθηκε η προσφορά που είχε υποβληθεί από την προσφεύγουσα στο πλαίσιο σχετικής διαδικασίας προσφορών για σύναψη συμβάσεως παροχής υπηρεσιών όσον αφορά σύστημα παρακολούθησης της εφαρμογής σχεδίων και προγραμμάτων εξωτερικής συνεργασίας χρηματοδοτουμένων από την Ευρωπαϊκή Κοινότητα — παρτίδα 2: AΚΕ, Νότιος Αφρική και Κούβα — Ευρωπαϊκή Αρωγή 119453/C/SV/Multi·
            
         
               —
            
            
               να καταδικάσει την καθής στα δικαστικά έξοδα.
            
         Νομικοί ισχυρισμοί και κύρια επιχειρήματα:
   Η προσφεύγουσα υπέβαλε προσφορά όσον αφορά τη σύναψη συμβάσεως παροχής υπηρεσιών σχετικά με σύστημα παρακολούθησης της εφαρμογής σχεδίων και προγραμμάτων εξωτερικής συνεργασίας χρηματοδοτουμένων από την Ευρωπαϊκή Κοινότητα — παρτίδα αριθ. 2 καλύπτουσα AΚΕ, Νότιο Αφρική και Κούβα, που δημοσιεύθηκε στις 26 Μαΐου 2004 (1).
   Η Επιτροπή απέρριψε την προσφορά με απόφαση της 18ης Νοεμβρίου 2004 για τον λόγο ότι υφίστατο διαφορά μεταξύ της οικονομικής προσφοράς των προσφερόντων και της τεχνικής προσφοράς ως προς τον αριθμό των απαιτουμένων ανδρών/ημερών. Η Επιτροπή επιβεβαίωσε την απόφασή της με έγγραφο της 30ής Νοεμβρίου 2004.
   Η προσφεύγουσα υποστηρίζει ότι η απόφαση της Επιτροπής στηρίζεται σε πραγματική πλάνη εφόσον, κατ' αυτήν, δεν υφίστατο τέτοια διαφορά μεταξύ των δύο μερών της προσφοράς των εταιριών.
   Περαιτέρω, η προσφεύγουσα διατείνεται ότι η Επιτροπή όφειλε να επιδιώξει να διασαφηνίσει την προβαλλόμενη διαφορά και ότι μη πράττοντας έτσι πριν από την απόρριψη της προσφοράς των προσφερόντων, προέβη σε δυσανάλογη ενέργεια, παραλείποντας να ενεργήσει με την οφειλόμενη επιμέλεια, παραβαίνοντας έτσι το καθήκον της μέριμνας.
   
      (1)  ΕΕ S 102-081573